У Призрену је 1968. године формирана 549. група за развој територијалног пешадијског пука. Албанске демонстрације на Косову исте године, довеле су до одлуке да се група реформише у 549. групу за развој лаког пешадијског пука. Група је 1975. године прерасла у 549. пешадијски пук. У време немира на Косову 1981. године, пук је постао 549. пешадијска бригада, а 1988. године је преименована у 549. пролетерска пешадијска бригада. Исте године, бригада је проглашена за најбољу јединицу у рангу пука-бригаде Југословенске народне армије. Своје коначно име добила је 1990. године, када је постала 549. моторизована бригада. При формирању Војске Југославије 1992. године, нашла се у саставу Приштинског корпуса Треће армије.